1Tuntang toh, pahari handiai, aku handak uka keton mingat tinai tahiu Barita Bahalap bara Hatalla je imbaritaku bihin akan keton. Keton manarimae, tuntang percaya dengan Kristus tagal Barita Bahalap te. 2Amon keton mimbing dehe-dehen taloh je jari imbaritaku te, maka Barita Bahalap te manyalamat keton; kacuali amon keton percaya tapi dia haratie. 3Taloh je inyampaiku akan kare pahari jete jari inarimaku kea. Je mambatang, kilau je jari inyurat huang Surat Barasih, aku manyampai akan keton iete Kristus matei akan kare dosan itah; 4Ie ingubur, tapi rahian tinai imbelom haluli hong andau je kateloe. Jete kea tarasurat huang Surat Barasih. 5Aku mansanan kea akan keton tahiu Kristus je imbelom haluli te mamparahan Arep kea akan Petrus, tuntang rahian tinai akan due walas rasul. 6Limbah te Ie mamparahan Arep tinai akan labih bara lime ratus biti oloh Ayue sinde haya-hayak. Tapaare bara kare oloh te magon belom wayah toh, baya pire-pire biti ih je jari matei. 7Limbah te Ie mamparahan Arep kea akan Yakobus tuntang limbah te akan kakare rasul. 8Limbah te Kristus mamparahan Arepe akangku -- aku kilau ije anak awau je inakan dia manumon katikae! 9Aku toh rasul Tuhan je paling randah. Aku dia patut inyewut rasul, awi aku jari mangapehe ungkup ain Hatalla. 10Tapi awi asin Hatalla, aku manjadi sama ampingku kilau je aton wayah toh. Tuntang dia hayang kea Hatalla mampun aku. Malahan aku haream je labih karas bagawi bara kare rasul je beken. Tapi manumon katotoe, jete dia awi gawin ayungku; jete baya gawin Hatalla je masi aku tuntang je mampahayak aku huang gawingku. 11Jadi bara eweh bewei keton manarima Barita Bahalap te -- en te bara aku atawa bara kare rasul beken -- jete dia manjadi soal. Je mambatang ikei mansanan Barita Bahalap te tuntang pahari percaya. 12Amon taloh je imbarita ikei tahiu Kristus je jari imbelom haluli bara pampatei, mbuhen aton oloh bara keton je manyewut oloh matei dia akan imbelom haluli? 13Amon toto oloh matei dia akan imbelom haluli, jete rimae Kristus dia kea imbelom haluli bara pampatei. 14Tuntang paribasae toto Kristus dia imbelom haluli bara pampatei, maka jaton gunae ikei mambarita taloh en-en tuntang jaton gunae kea keton percaya, basa kapercayan keton te jaton bara dasar samasinde. 15Labih bara te, bakarinah toto je ikei toh mansanan auh tanjaro tahiu Hatalla awi ikei jari mambarita Hatalla jari mambelom Kristus haluli bara pampatei, padahal Hatalla dia mambelom ie haluli -- amon puna toto oloh matei dia imbelom haluli bara pampatei. 16Basa amon oloh matei dia imbelom haluli, maka Kristus kea dia imbelom haluli bara pampatei. 17Tuntang amon Kristus dia imbelom haluli maka kapercayan keton baya nupi bewei; jete rimae keton magon melai huang dosa tuntang kaharap keton jaton samasinde. 18Tinai, rimae oloh Kristen je jari matei, jaton kea kaharap ewen. 19Amon kaharap itah dengan Kristus baya hanjulo metoh itah belom hong kalunen toh bewei, maka bara hapus ungkup oloh kalunen toh, itah toh oloh je paling basial! 20Tapi manumon katotoe Kristus jari imbelom haluli bara pampatei. Jetoh jaminan akan kare oloh je jari matei tau belom haluli. 21Basa pampatei tame akan kalunen mahalau ije biti oloh, kalote kea pambelom haluli bara pampatei inenga akan olon mahalau ije biti oloh kea. 22Sama kilau oloh hapus kalunen matei awie impahinje dengan Adam, kalote kea ewen te samandiai kareh uras imbelom, awi ewen uras impahinje dengan Kristus. 23Tapi genep bitin oloh kareh imbelom manumon gilirae: sola-solake Kristus; limbah te hong katika ie dumah haluli, giliran kare oloh je manjadi oloh ain Kristus. 24Limbah te harue Kiamat. Hong katika te Kristus kareh mampakalah kare pamarentah, kakare kuasa tuntang kakare kaabas; palus ie kareh manyarah kuasae kilau Raja, akan Hatalla, Bapa itah. 25Kristus musti marentah harajur sampai Hatalla mampakalah kakare musoh Kristus palus mamenda Kristus. 26Musoh je pangkarahiae je impakalah iete pampatei. 27Huang Surat Barasih tarasurat kalotoh, "Hatalla jari mawi taloh handiai mangat mamenda Ie." Batantu taloh je inyewut dengan "taloh handiai" te dia buah Hatalla kabuat, je manampa taloh handiai te tuntang haya-hayak dengan Kristus. 28Tapi limbah kare taloh handiai lepah uras mamenda parentah Kristus, maka Ie kabuat, je Anak Hatalla, akan mamparundok arepe dengan Hatalla je jari mawi taloh handiai te mamenda Ie. Maka Hatalla kabuat kareh marentah taloh samandiai. 29Amon oloh matei dia imbelom haluli, mbuhen aton oloh je impandoi akan oloh matei? Akan en ewen mawi taloh te? Amon puna toto oloh matei dia akan imbelom haluli, akan en ewen mawi hal te? 30Tuntang akan en kea ikei hakon manaharep bahaya genep katika? 31Pahari handiai! Genep andau aku manyarenan kapehe awi aku hanjak angatku dengan pambelom keton awi keton jari percaya dengan Kristus Yesus, Tuhan itah. 32Amon jete baya bara tampayah oloh bewei, en kaontonge akangku mate-matei kilau malawan kare meto basiak hong lewu toh, intu Epesus? Amon puna oloh matei dia imbelom haluli, nah, labih bahalap itah manumon auh paribasa toh: "Has itah kuman mihop tuntang hanja-hanjak, basa andau jewu itah toh akan matei." 33Ela buah tanjaro! Pergaulan je papa marusak hadat je bahalap. 34Toh keleh barendeng tuntang ela hindai mawi dosa. Sapunae keton patut mahamen, basa hong marak keton aton oloh je hindai mangasene Hatalla. 35Mungkin aton je misek, "Kilen ampie oloh matei imbelom haluli? Biti je kilen ampie je inenga akan ewen, limbah ewen imbelom haluli?" 36Humong toto! Amon pahari mimbul binyi intu petak, binyi te dia akan belom, amon binyi te hindai matei helo. 37Tuntang binyi je iimbul pahari intu petak te -- mungkin binyin gandom atawa binyi beken -- jete bawak binyi bewei, dia ie uras taloh imbul je akan belom kareh. 38Hatalla kabuat je manampa ampin tampan binyi te manumon je patut hong tampayah Ayue akan taloh imbul te. Akan genep macam binyi, Hatalla mawi tampan ayue mije-mije. 39Bitin kare taloh belom je aton tahasenge dia sama ampin tampae. Kalunen aton macam ampin tampan bitie, kare meto beken tinai ampin tampan bitie, kare burong beken tinai ampin bitie, tuntang kare lauk beken tinai macam bitie. 40Kalote kea dengan kare taloh je aton intu langit tuntang kare taloh je aton hunjun petak. Kare taloh je aton intu langit mije-mije sama aton kahalape kabuat, tuntang kare taloh je hunjun petak mahin kalote kea. 41Kahalap matanandau beken bara kahalap bulan. Kare bintang aton kahalap ayue kabuat. Malahan kare bintang te mije-mije hakabeken tinai ampin kahalape. 42Kalote ampie kareh dengan kare oloh matei je imbelom haluli. Bitie je ingubur te jete biti je tau maram, tapi biti je imbelom, jete biti je dia tau rusak. 43Katika biti te ingubur, biti te maram tuntang balemo; tapi katika ie imbelom haluli, jete biti je bahalap tuntang dehen. 44Hong katika ingubur, bitie te bitin kalunen; tapi limbah ie belom haluli, maka bitie te biti je inenga awi Roh Hatalla. Aton biti je bara kalunen, aton kea biti je bara Hatalla. 45Huang Surat Barasih tarasurat kalotoh, "Oloh je solake, iete Adam, manjadi taloh je belom," tapi Adam je pangkarahiae jete Roh je manenga pambelom. 46Je labih helo dumah iete biti, dia ie roh. Roh dumah rahian. 47Adam je solake inampa bara petak, tapi Adam je kaduee asale bara sorga. 48Kare oloh kalunen toh sama kilau Adam je solake, je inampa bara petak, tapi kare oloh sorga sama kilau Ie je dumah bara sorga. 49Sama kilau itah toh je kilau Adam inampa bara petak, maka kareh itah akan manjadi. sama kilau Ie je bara sorga te. 50Pahari handiai! Maksudku iete kalotoh: biti je inampa bara daha tuntang isi, dia tau tame Lewu Taheta ain Hatalla; tuntang biti je tau matei dia tau bunggut. 51Keleh manantuani rahasia toh: Dia uras itah akan matei, tapi itah handiai uras akan iobah. 52Hal te akan manjadi salenga hong ije kapijep mate, hong katika tarompet impahiau pangkalepahe. Basa katika auh tarompet te ihining, kare oloh matei akan imbelom haluli dengan biti je bunggut toto, tuntang itah samandiai akan iobah. 53Bitin itah je tau matei toh musti ingganti hapan biti je dia tau matei, tuntang biti je bara kalunen musti ingganti hapan biti je bara sorga. 54Amon biti je tau matei ingganti hapan biti je dia tau matei, tuntang biti je bara kalunen jari ingganti hapan biti je bara sorga, hong katika te harue manjadi taloh je inyurat huang Surat Barasih, "Pampatei jari mahalau; kamanang jari sampai!" 55"O pampatei, hong kueh kamanangm? O pampatei hong kueh katadam?" 56Katadan pampatei iete dosa, tuntang dosa malalus gawie mahalau hukum agama. 57Tapi tarimakasih akan Hatalla; Ie manenga akan itah kamanang mahalau Yesus Kristus Tuhan itah! 58Tagal te pahari handiai je inyintaku, keleh keton abas tuntang dehen. Keleh bagawi harajur akan Tuhan dengan katoton atei, basa keton katawan taloh handiai je ilalus keton akan Tuhan, dia tau jaton gunae.
Copyright
Learn More
bjn_Latn zho_Hant eng_Latn